**Становище**

от проф. д.н. Николай Аретов Аретов

Институт за литература, БАН

Научно направление 05.04.02. Българска литература

по конкурс, обявен от

Факултета по Класически и нови филологии

към Софийския университет „Св. Климент Охридски“

за заемане на академичната длъжност доцент

Професионално направление 2.1. Филология (Френска литература ХІХ и ХХ век), обявен в ДВ, бр. 24 от 17.03.2023 г.

с кандидат гл. ас. д-р Антоанета Валентинова Робова

Гл. ас. д-р Антоанета Валентинова Робова е завършила е Френска филология в Софийския университет „Св. Климент Охридски“ през 2001 г. Като студентка е стажант в „Радио Франс ентернасионал (1996-1997). През 2012 г. защитава докторантура с дисертационен труд на тема „Митични фигури в съвременния френскоезичен роман“ (в Софийския университет и Университета Блез Паскал – Клермон-Феран ІІ). От 2001 г. е асистент в Софийския университет, катедра “Романистика”, ФКНФ, от 2007 е старши асистент, от 2011 – главен асистент. Водила е и води различни курсове (лекции и семинари) по френска литература: „Класицизъм“, „Модернизъм и Авангард“, „Литературна стилистика“, „Аналитични прочити на художествен текст“, както и практически занимания по френски език. Има 5 специализации във френски университети.

Научните интереси на д-р Антоанета Робова са насочени на първо място към съвременната френско литература, като по-епизодично вниманието ѝ се насочва и към други литератури и киното. В конкурса тя участва с монографията „Творчески фигури и кръговрат на изкуствата в прозата на Ерик-Еманюел Шмит“ (УИ Св. Климент Охридски, 2022, 304 с.) Това е задълбочена монография, която си поставя за цел да изследва значителна част от творчеството на един значим съвременен автор. Заявеният акцент пада върху „интермедиалните аспекти“ в творчеството му, но наблюденията надхвърлят тази задача и представят не по-малко задълбочено и повествователните структури в белетристичното творчество на писателя.

Респектиращ е теоретичния инструментариум, който използва д-р Р. Йотова, както и прецизността, с която тя въвежда термините, с които си служи (на места, бих казал дори леко педантично). Трудът определено има и теоретични амбиции, свързани наратологията и с функциите на литературната творба, разглеждани в психологически план, както и с търсенето на „митични реминисценции“ и, не на последно място, на автотекстуалност.

Основното внимание на труда е насочено към „интермедиалните аспекти“ на творбите на Шмит. Под това авторката разбира различни неща – междутекстови връзки с други литературни творби (на Дидро, Молиер, Пруст…), връзки с произведения от други изкуства – музика (Бах, Моцарт, Бетовен, Бизе, Шопен), живопис, кино, театър, бодиарт, като тези връзки се реализират по различни начини, внимателно каталогизирани от Робова: тематизация, структурно уподобяване, прости или комбинирани, единични или системни препратки, локална и дифузна интермедиалност, лайтмотиви, многообразие от огледални похвати.

Ценни са сравненията между литературните и филмовите творби на Шмит, изградени върху обща основа, както и наблюденията върху спецификата на различните жанрове при френския писател – разказ, сборник разкази, роман, есе и пр., и техните преплитания. Важни са и наблюденията върху различните форми на присъствие на автора в текста (понякога в различни персонажи, както е в „Папагалите от площад „Арецо“ и „Човекът, който виждаше отвъд лицата“), както и на вмъкването на нефикционални (философски, теологически и изкуствоведски разсъждения) или квазификционални, или пресъздаващи алтернативна история (*uchronie, alternate story*) фрагменти в литературната творба.

Предложеният от д-р Антоанета Робова списък от публикации в научни списания и сборници включва 20 текста. Сред тях, наред с изследвания върху Ерик-Еманюел Шмит, се открояват интересни статии за Милан Кундера (Milan Kundera), Филип Джиан (Philippe Djian), Амели Нотомб (Amélie Nothomb), Жан-Мари Гюстав Льо Клезио (Jean-Marie Gustave Le Clézio), върху литературните метаморфози на мита Дон Жуан (Don Juan), върху филми, изградени по литературни творби.

А. Робова е редактор в академичното сп. Colloquia comparativa litterarum, на два тематични броя на периодични научни издания, съ-съставител на един научен сборник.

А. Робова е участвала в 4 научни проекти в СУ; в 23 научни конференции в България и в чужбина, като на някои от тях тя е и съорганизатор.

Представената от д-р Антоанета Робова Справка за оригиналните научни приноси, както и Списъка с публикациите са коректно изготвени. Списъкът с цитати на нейни трудове е респектиращ.

Заключение

Цялостната преподавателска, изследователска, критическа и преводаческа дейност на гл. ас. д-р Антоанета Робова напълно отговаря на изискванията на закона и това ми дава основание без колебание да препоръчам да бъде избрана за доцент в Софийския университет „Св. Климент Охридски“.

20 юли 2023

Проф. дфн Николай Аретов

Институт за литература, БАН